Man ernstig beseer toe gassilinder ontplofFoto: Netcare 911 ŉ Man het Saterdagmiddag ernstige beserings opgedoen nadat ŉ gassilinder in sy huis in Germiston ontplof het. Shawn Herbst, woordvoerder van Netcare 911, het gesê paramedici het na die man se huis in die Klippoortjie-omgewing gehaas. Die man het ernstige brandwonde oor sy hele lyf opgedoen toe die gassilinder ontplof het. “Die man is op die toneel behandel en gestabiliseer voor hy in ŉ kritieke toestand na ŉ nabygeleë hospitaal geneem is vir verdere mediese behandeling.” Die ontploffing het groot skade aan die huis aangerig. Die presiese omstandighede rondom die voorval is nog nie bekend nie.